দৃশ্য সাক্ষরতা

দৃশ্য সাক্ষরতা বলতে চিত্রের আকারে উপস্থাপিত তথ্যের ব্যাখ্যা, আলোচনা এবং চিত্রের অর্থ বের করার ক্ষমতাকে বোঝায়। ভাষাগত সাক্ষরতা বলতে সাধারণত লিখিত বা মুদ্রিত পাঠ্যের ব্যাখ্যাকে বোঝায়। দৃশ্যমান সাক্ষরতা ভাষাগত সাক্ষরতার ধারণার একটি সম্প্রসারিত রূপ। দৃশ্যমান সাক্ষরতাতে ধারণা করা হয় যে চিত্র বা ছবিগুলি "পড়া" যেতে পারে এবং পড়ার প্রক্রিয়ার মাধ্যমে এর অর্থ আবিষ্কার করা যেতে পারে।
দৃশ্য সাক্ষরতার ধারণাটি নতুন নয়। উদাহরণস্বরূপ, স্মৃতিতে ধারণ এবং শিখনের ধ্রুপদী ও মধ্যযুগীয় তত্ত্বগুলিতে শব্দ এবং মিথ্যার দৃশ্য বিন্যাস মনের ভেতরে তথ্যের ক্রমকে কীভাবে প্রভাবিত করে, তার উপর জোর দিয়েছিল। আলোকিত যুগে মুদ্রণ ও পাণ্ডুলিপি প্রযুক্তির মাধ্যমে ইন্দ্রিয়গুলিকে এমনভাবে প্রশিক্ষণ দেওয়ার উপর নতুন করে জোর দেওয়া হয়েছিল, যাতে উদীয়মান মধ্যবিত্ত শ্রেণী উপকৃত হয়। সারণী ও চিত্রের মতো দৃশ্য উপাদান পড়তে শেখার পাশাপাশি অনেক বিদ্যালয়গামী শিক্ষার্থী চিত্রলৈখিক বিন্যাসে লিখতে এবং আঁকতে শিখত যা তাদের টোকাগুলিকে আরও সহজলভ্য এবং অভিগম্য করে তুলত। ঊনবিংশ শতাব্দী নাগাদ ইউরোপ ও উত্তর আমেরিকায় জাতীয় শিক্ষা ব্যবস্থার একটি মূল উপাদান ছিল দৃশ্য সাক্ষরতা। সেখানে স্যার জন লুবকের মতো শিক্ষা সংস্কারকরা শ্রেণীকক্ষে চিত্র এবং প্রতিমানের (মডেল) মতো দৃশ্য সরঞ্জাম ব্যবহারের পক্ষে যুক্তি দিয়েছিলেন।
১৯৩০-এর দশকের শেষের দিক থেকে ১৯৬০-এর দশকের প্রারম্ভ পর্যন্ত ইংরেজিতে "ভিজুয়াল লিটারেসি" ("দৃশ্য সাক্ষরতা") শব্দবন্ধটির ব্যবহার লেখ্যপ্রমাণে পাওয়া গেছে। তবে বর্তমান সংজ্ঞা অর্থে শব্দবন্ধটির ব্যবহার মূলত আন্তর্জাতিক দৃশ্য সাক্ষরতা সংস্থার সহ-প্রতিষ্ঠাতা জন ডিবসের কৃতিত্ব। ১৯৬৯ সালে ডিবস এই ধারণার একটি আনুমানিক সংজ্ঞা প্রদান করেন: "দৃশ্য সাক্ষরতা বলতে এমন একগুছ দৃষ্টিজাত ক্ষমতা বোঝায় যা একজন মানুষ অন্যান্য সংবেদনশীল অভিজ্ঞতা দেখার এবং একই সাথে ধারণ এবং একীভূত করার মাধ্যমে বিকশিত করতে পারে।" ২০০৪ সালের জানুয়ারিতে প্রকাশিত একটি শ্বেতপত্রে দৃশ্য সাক্ষরতাকে "মানুষ কীভাবে বস্তুসমূহ উপলব্ধি করে, তারা যা দেখে তা ব্যাখ্যা করে এবং সেগুলি থেকে তারা কী শেখে তা বোঝা" হিসাবে সংজ্ঞায়িত করা হয়েছে। তবে, যেহেতু শিক্ষায় দৃশ্য সাক্ষরতা, শিল্প ইতিহাস ও সমালোচনা, অলঙ্কারশাস্ত্র, সংকেতবিজ্ঞান, দর্শন, তথ্য নকশাকরণ এবং চিত্রলৈখিক নকশাকরণের মতো একাধিক শাস্ত্রে দৃশ্য সাক্ষরতা শব্দটি ব্যবহার করা হয়, তাই পেশাদার প্রকাশনায় প্রথম আবির্ভাবের পর থেকে দৃশ্য সাক্ষরতার একটি সাধারণ সংজ্ঞায় পৌঁছানো বিতর্কিত হয়ে পড়েছে।
যেহেতু প্রযুক্তিগত অগ্রগতি অভূতপূর্ব হারে বিকশিত হচ্ছে, তাই শিক্ষকরা তথ্য যুগে জীবনযাপনের জন্য অপরিহার্য হিসেবে দৃশ্য সাক্ষরতা শেখার বিষয়টি ক্রমবর্ধমানভাবে প্রচার করছেন। বিদ্যালয়গুলিতে সাধারণত যে ভাষাগত সাক্ষরতা (লিখিত বা মৌখিক মানব ভাষা থেকে উদ্ভূত অর্থ তৈরি) শেখানো হয়, তার অনুরূপে বেশিরভাগ শিক্ষক একমত যে একবিংশ শতাব্দীতে সাক্ষরতার পরিধি আরও বিস্তৃত। অত্যন্ত জটিল এই পৃথিবীতে টিকে থাকার এবং যোগাযোগের জন্য শিক্ষার্থীদের দৃশ্য সাক্ষরতা বিকাশে সহায়তা করার গুরুত্ব শিক্ষকরা উপলব্ধি করছেন।
নিউ লন্ডন গ্রুপের অনেক পণ্ডিত যেমন কোর্টনি ক্যাজডেন, জেমস গি, গান্থার ক্রেস এবং অ্যালান লুক দৃশ্য সাক্ষরতা বনাম ভাষাগত সাক্ষরতার দ্বিধাবিভক্তির বিরুদ্ধে যুক্তি দিয়েছেন। এর পরিবর্তে তারা ভাষাগত সাক্ষরতা এবং দৃশ্য সাক্ষরতার সহ-উপস্থিতির প্রয়োজনীয়তার উপর জোর দেন, যা অর্থ তৈরির প্রক্রিয়ায় একে অপরের পরিপূরক হিসেবে মিথস্ক্রিয়া এবং আন্তঃসংযোগকারী পদ্ধতিতে কাজ করে।
দৃশ্য সাক্ষরতা কেবলমাত্র আধুনিক গণমাধ্যম এবং নতুন প্রযুক্তির মধ্যে সীমাবদ্ধ নয়। স্কট ম্যাকক্লাউডের চিত্রলৈখিক উপন্যাস "আন্ডারস্ট্যান্ডিং কমিক্স" দৃশ্য যোগাযোগ মাধ্যমে আখ্যানের ইতিহাস নিয়ে আলোচনা করে। এছাড়া প্রাচীন গুহাগুলিতে অঙ্কিত প্রাণীর চিত্র, যেমন ফ্রান্সের লাস্কো গুহাতে বিদ্যমান চিত্রগুলি দৃশ্য সাক্ষরতার প্রাথমিক রূপ। তাই দৃশ্য সাক্ষরতা পরিভাষাটি ১৯৬০-এর দশকের সৃষ্টি হলেও চিহ্ন এবং প্রতীক পড়ার ধারণাটি প্রাগৈতিহাসিক।
দৃশ্য সাক্ষরতা হলো ধারণাগত দৃশ্য উপস্থাপনাসমূহের মূল্যায়ন, প্রয়োগ বা তৈরি করার ক্ষমতা। এ সংক্রান্ত দক্ষতাগুলির মধ্যে রয়েছে দৃশ্য উপস্থাপনার সুবিধা এবং অসুবিধাগুলির মূল্যায়ন, ঘাটতিগুলি পূরণ করা, জ্ঞান তৈরি ও যোগাযোগের জন্য সেগুলি ব্যবহার করা, অথবা অন্তর্দৃষ্টি উপস্থাপনের নতুন উপায় তৈরি করা। শিক্ষণ পদ্ধতির মধ্যে রয়েছে বিভিন্ন ব্যবহারিক প্রেক্ষাপটে দৃশ্যায়ন স্থাপিত করা, অর্থাৎ নির্দিষ্ট সমস্যার জন্য নিজস্ব উচ্চ-মানের দৃশ্যায়ন বিন্যাস (সমস্যা-ভিত্তিক শিক্ষা) তৈরি করার জন্য প্রয়োজনীয় সবিচার মনোভাব, নীতি, সরঞ্জাম এবং প্রতিক্রিয়া প্রদান করা। বিভিন্ন ক্ষেত্রে ভালো দৃশ্যায়নগুলির মধ্যকার মিল এবং বিশেষায়িতকরণের ক্ষেত্রে দৃশ্যায়নের বৈশিষ্ট্যগুলির অন্বেষণ (বাস্তব জীবনের দৃষ্টান্ত অধ্যয়নের মাধ্যমে)।
২০১১ সালে মার্কিন উচ্চশিক্ষা প্রতিষ্ঠান ও গবেষণা গ্রন্থাগার সমিতি উচ্চশিক্ষায় শিক্ষাদানের জন্য দৃশ্য সাক্ষরতা বিষয়ক আদর্শমানগুলি গ্রহণ করে। এগুলি "১৯ মাস ধরে রচিত, বর্তমান বৈজ্ঞানিক রচনার তথ্যপুষ্ট, একাধিক সম্প্রদায় এবং সংস্থার মতামত দ্বারা গঠিত, ৫০টিরও বেশি প্রতিষ্ঠানের ব্যক্তিদের দ্বারা পর্যালোচিত এবং ৩টি ACRL কমিটি এবং ACRL পরিচালনা পর্ষদ দ্বারা অনুমোদিত"।
দৃশ্য সাক্ষরতার বিভিন্ন ধরন রয়েছে এবং শিক্ষার্থীদের দৃশ্য সাক্ষরতার ব্যাখ্যা শেখানোর বিভিন্ন উপায়ও রয়েছে। দৃশ্যবস্তু দেখার সময় যেসব প্রশ্ন জিজ্ঞাসা করা যেতে পারে, সেগুলি হলো "এই দৃশ্যে বা ছবিতে কী ঘটছে?" এবং "এই ছবিটি প্রথম দেখলে আপনার কী মনে আসে?"। এটি শিক্ষার্থীদের বিশ্লেষণ প্রক্রিয়া শুরু করতে সাহায্য করে। দৃশ্যবস্তু (ভিজুয়াল) দেখার সময় শিক্ষার্থীদের চিত্রলৈখিক উপায়ে দেখতে, বুঝতে, ভাবতে, সৃষ্টি করতে এবং যোগাযোগ করতে সক্ষম হওয়া উচিত। এই সবকিছু করার জন্য শিক্ষার্থীকে সর্বদা সাবধানতার সাথে পর্যবেক্ষণ করতে হয়।
চলচ্চিত্র পরিচালক মার্টিন স্কোরসেজি শিশুদের অল্প বয়সেই দৃশ্য সাক্ষরতার দক্ষতা বিকাশ করার উপায়ের উপর জোর দিয়েছেন। এর মধ্যে রয়েছে ধারণা এবং আবেগ কীভাবে প্রকাশ করা হয়, তা অন্বেষণ করা এবং একটি আবেগগত বা শারীরবৃত্তীয় অবস্থান তৈরি করতে আলোর ব্যবহার। তিনি ব্যাখ্যা করেন যে কীভাবে শিশুদের এই ধারণাগুলি বোঝা প্রয়োজন। অনেক বিদ্যালয়ে দৃশ্যন সাক্ষরতা শেখানো হয় এবং সময়ের সাথে সাথে এটি আরও জনপ্রিয় একটি বিষয় হয়ে উঠছে। প্রযুক্তির সাথে সাথে, ছবি এবং দৃশ্য উপস্থাপনা আগের চেয়ে আরও বেশি সমৃদ্ধ হচ্ছে।